Stampa t-test tal-qari ... 29 ta' Ġunju San Pietru u San Pawl, Appostli Qari mill-Ktieb tal-Atti tal-Appostli Għall-ħabta ta' dak iż-żmien, is-sultan Erodi qatagħha li jaħbat għal xi wħud minn ħdan il-Knisja. Qatel 'il Ġakbu, ħu Ġwanni, bis-sejf. Imbagħad, billi ra li din il-ħaġa għoġbot lil-Lhud, qatagħha li jaqbad 'il Pietru wkoll. Dan kien f'jiem l-Ażżmi. Meta arrestah u tefgħu l-ħabs, qiegħed għassa miegħu erba' għaqdiet ta' suldati ta' erbgħa kull waħda, bil-ħsieb li, wara l-Għid, iressqu quddiem il-poplu. Pietru, mela, kien arrestat fil-ħabs, bil-għassa miegħu. Fl-istess ħin, il-Knisja kienet qiegħda titlob 'l Alla għalih bil-ħeġġa. Fil-lejl stess ta' qabel ma Erodi kellu joħroġ 'il Pietru, dan kien rieqed bejn żewġ suldati, marbut b'żewġ ktajjen, waqt li xi għassiesa kienu għassa mal-bieb tal-ħabs. F'daqqa waħda ġie hemm anġlu tal-Mulej, u dawl idda mal-kamra. L-anġlu ta lil Pietru daqqa fuq ġenbu, qajmu u qallu: "Qum malajr." Il-ktajjen waqgħu minn ma' idejh. Imbagħad l-anġlu qallu: "Dawwar il-mantar miegħek u imxi warajja." Pietru ħareġ u mexa warajh, bla ma ntebah li dak li kien qiegħed jiġri permezz tal-anġlu kien tassew; ħaseb li kienet xi ħolma. Għaddew l-ewwel għassa, u t-tieni waħda wkoll, u waslu ħdejn il-bieb tal-ħadid li kien jagħti għall-belt; u dan infetah waħdu. Ħarġu, u mxew tul it-triq. F'daqqa waħda l-anġlu telaq minn ħdejh. Imbagħad Pietru ġie f'tiegħu, u qal: "Issa qiegħed ninduna, tabilħaqq, li l-Mulej bagħat l-anġlu tiegħu u ħelisni minn id Erodi u minn dak kollu li l-Lhud kienu qegħdin jistennew li jsir." Il-Kelma tal-Mulej. R/. Irroddu ħajr lil Alla. R/. Dawk li jibżgħu mill-Mulej, l-anġlu tiegħu jeħlishom! Kull ħin inbierek 'il-Mulej, tifħiru dejjem f'fommi. Bil-Mulej tiftaħar ruħi, jisimgħu l-fqajrin u jifirħu! R/. Kabbru 'l-Mulej miegħi, u ngħollu ismu flimkien. Jien fittixt il-Mulej, u weġibni, u minn kull biża' ħelisni. R/. Ħarsu lejh u tiddu bil-ferħ, u wiċċkom ma jistħix. Dan il-fqajjar sejjaħ il-Mulej, u semgħu, u mid-dwejjaq kollha tiegħu ħelsu. R/. L-anġlu tal-Mulej jgħammar madwar dawk li jibżgħu minnu, u jeħlishom. Duqu u taraw kemm hu tajjeb il-Mulej, hieni l-bniedem li jistkenn fih. R/. Qari mit-Tieni Ittra ta' San Pawl Appostlu lil Timotju Għażiż: Jiena ngħid għalija, demmi ġa mxerred b'sagrifiċċju, u żmien it-tluq tiegħi wasal. Tqabadt it-taqbida t-tajba, temmejt il-ġirja, ħarist il-fidi. Mill-bqija hemm merfugħa għalija l-kuruna tal-ġustizzja, li biha f'dak il-jum iħallasni l-Mulej, l-Imħallef ġust, u mhux lili biss, imma wkoll lil dawk kollha li jkunu għexu bix-xewqa tad-dehra tiegħu. Il-Mulej waqaf miegħi u tani l-qawwa biex, bis-saħħa tiegħi, il-kelma tixxandar sal-aħħar u l-ġnus kollha jisimgħuha. Hekk jien inħlist minn ħalq l-iljun. Il-Mulej jeħlisni minn kull deni u jħarisni sa ma nasal fis-saltna tiegħu tas-sema. Glorja lilu għal dejjem ta' dejjem. Ammen. Il-Kelma tal-Mulej. R/. Irroddu ħajr lil Alla. AKKLAMAZZJONI GĦALL-EVANĠELJU Inti Pietru, u fuq din il-ġebla jiena nibni l-Knisja tiegħi, u l-bibien tal-infern ma jegħlbuhiex. EVANĠELJU Qari mill-Evanġelju skont San Mattew F'dak iż-żmien: Meta wasal fl-inħawi ta' Ċesarija ta' Filippu, Ġesù staqsa lid-dixxipli tiegħu u qalilhom: "In-nies min jgħidu li hu Bin il-bniedem?" U huma weġbuh: "Xi wħud Ġwanni l-Battista, oħrajn Elija, u oħrajn Ġeremija jew wieħed mill-profeti." "Imma intom," qalilhom, "intom min tgħidu li jien?" U qabeż Xmun Pietru u qallu: "Inti l-Messija, l-Iben ta' Alla ħaj." U wieġbu Ġesù u qallu: "Imbierek int, Xmun, bin Ġona, għax mhux il-laħam u d-demm urewk min jien, imma Missieri li hu fis-smewwiet. U min-naħa tiegħi ngħidlek: Inti Pietru, u fuq din il-ġebla jiena nibni l-Knisja tiegħi, u l-bibien tal-infern ma jegħlbuhiex. Lilek nagħtik l-imfietah tas-Saltna tas-Smewwiet, u kulma torbot fuq l-art ikun marbut fis-smewwiet, u kulma tħoll fuq l-art ikun maħlul fis-smewwiet. Il-Kelma tal-Mulej R/. Tifħir lilek Kristu.
Qari tal-Quddies ta' San Pietru u San Pawl, Appostli (S)